text: El primer equip de waterpolo del CN Olot toca fons amb l'últim descens - Ràdio Olot
  amb Ràdio Olot 12:23
  El primer equip de waterpolo del CN Olot toca fons amb l'últim descens
  Els olotins baixen al grup segon de la Segona Divisió Catalana, després de perdre tots els partits de la promoció de permanència que van disputar a casa.
  L'equip olotí no ha pogut salvar la categoria (CNO)
  Els que van viure en primera persona el Club Natació Olot a la Primera Divisió estatal de waterpolo durant gairebé deu anys (del 1999 al 2008) ara es posen les mans al cap. El primer equip del club jugava aquesta temporada al primer grup de la Segona Divisió Catalana i aquest cap de setmana ha consumat el seu descens al grup segon, la categoria més baixa del waterpolo de casa nostra. L'entrenador, Nelson Raviña, detalla les causes de la davallada en declaracions a Ràdio Olot.
  Sense els jugadors que cita Raviña, i amb una plantilla molt jove per ser la del primer equip, el Club Natació Olot ha acabat tocant fons. Durant la temporada, semblava que salvar la categoria no suposaria cap patiment greu, però al final s'ha complicat fins al punt de disputar la promoció de permanència i perdre-la a casa. Davant la seva afició, l'equip va no poder guanyar cap partit i va quedar últim d'una lligueta de quatre equips, en què se salvaven els dos primers. L'Olot va perdre per 9-13 contra el Granollers B, va deixar escapar un avantatge de dos gols contra el Sant Adrià i va perdre per 9-11 contra l'Hospitalet B quan el descens ja era matemàtic. Raviña però lamenta que els resultats no acompanyessin, perquè diu que el joc de l'equip va ser bo.
  Tot i el descens de categoria, la temporada encara no s'ha acabat. L'absolut de waterpolo del CN Olot jugarà el cap de setmana que ve un partit de la Copa Federació a la piscina del Sant Feliu de la Primera Divisió, un equip que entrena l'olotí Ferran Plana i que va ser la gran revelació de la segona competició estatal.
  Albella continua fent història
  Encara en waterpolo, l'equip B de l'Askartza que entrena l'olotí Joan Lluís Albella va fer història amb l'ascens a la Segona Divisió. Ho va aconseguir amb una plantilla que té una mitjana de 16,6 anys. D'aquesta manera, Albella ha situat dos equips absoluts a categoria estatal, perquè recordem que el primer equip de l'Askartza que dirigeix ell mateix juga a Primera i la setmana passada va acabar la lliga cinquè, la millor classificació dels últims anys.